AaB står med det ene ben i pokalfinalen efter en 3-1-sejr på udebane mod AC Horsens i det første semifinaleopgør i DBU Pokalen. Chancerne for at Horsens kan svare igen i onsdagens returopgør er små, og derfor sparer klubben flere profiler. Målmand Lasse Heinze og midtbanegeneralen Martin Retov er to af de spillere, som ikke tager med til Aalborg. Navne som Anders Randrup og Janus Drachmann er heller ikke med i AC Horsens' trup til returkampen. - Vi ved, der venter os en svær opgave i morgen, for vi har ikke det bedste udgangspunkt efter det første opgør, og vi møder det hold, der ligger nummer et i Superligaen, men vi vil selvfølgelig spille vores chance, siger AC Horsens' cheftræner Johnny Mølby til klubbens hjemmeside. AaB kan heller ikke stille i stærkeste opstilling i onsdagens kamp. Rasmus Jönsson, Nicolaj Thomsen, Rasmus Thelander og Henrik Dalsgaard er alle ude med skader.

Opsummering:
Det er et svækket AC Horsens-hold AaB møder i onsdagens pokalsemifinale. Flere profiler tager ikke med til Aalborg.